## Odluka o izvršenju naloga za plaćanje iz sredstava na računima platitelja koji se vode u različitim bankama

### NN 14/2002 (13.2.2002.), Odluka o izvršenju naloga za plaćanje iz sredstava na računima platitelja koji se vode u različitim bankama

# HrvatskA narodnA bankA

357

Na temelju članka 39. stavka 2. pod i) Zakona o Hrvatskoj narodnoj banci
(»Narodne novine«, broj 36/2001) i članka 44. stavka 1. točke 6. Zakona o
platnom prometu u zemlji (»Narodne novine«, broj 117/2001) guverner Hrvatske
narodne banke donio je

## ODLUKU

### o izvrŠenju naloga za plaĆanje iz sredstava na raČunima platitelja koji se vode u razliČitim bankama

Članak 1.

Ovom se odlukom uređuje izvršenje naloga za plaćanje iz sredstava na
računima poslovnog subjekta koji se vode u različitim bankama.

Članak 2.

Nalozi za plaćanje, u smislu ove odluke, jesu nalozi za plaćanje
zakonskih obveza i javnih prihoda, nalozi za naplatu vrijednosnih papira i
instrumenata osiguranja plaćanja te nalozi s naslova izvršenja sudskih odluka i
drugih ovršnih isprava (u daljnjem tekstu: osnove za plaćanje).

Poslovni subjekt, u smislu
ove odluke, jest pravna osoba, jedinica lokalne samouprave, jedinica područne
(regionalne) samouprave i fizička osoba koja obavlja registriranu djelatnost u
skladu s propisima.

Računi poslovnog subjekta
koji su otvoreni u različitim bankama, utvrđuju se uvidom u Jedinstveni
registar računa poslovnih subjekata (u daljnjem tekstu: Jedinstveni registar
računa).

Članak 3.

Nalozi za plaćanje zakonskih
obveza i javnih prihoda, vrijednosni papiri, instrumenti osiguranja plaćanja,
sudske odluke i druge ovršne isprave te nalozi za naplatu po navedenim osnovama
trebaju glasiti na teret glavnog računa platitelja.

Članak 4.

Osnovu za plaćanje izvršava
banka koja vodi glavni račun platitelja, na teret toga računa.

Ukoliko na glavnom računu
platitelja nema dovoljno sredstava, banka iz stavka 1. ovoga članka izvršava
osnovu za plaćanje iz sredstava na svim kunskim i deviznim računima platitelja koji
su otvoreni u toj banci u skladu sa Zakonom o platnom prometu u zemlji, ako
propisima nisu izuzeta od izvršenja, na takav način da sredstva s drugih računa
platitelja prenosi na glavni račun. Prijenos sredstava s pojedinih računa
obavlja se redoslijedom koji je odredio platitelj, a ako platitelj nije odredio
redoslijed, određuje ga banka.

Članak 5.

U nedostatku sredstva za
izvršenje osnove za plaćanje, banka iz članka 4. stavka 1. ove odluke:

– osnovu za plaćanje izvršava
djelomično, do visine pokrića sredstava na računu platitelja;

– blokira sve račune
platitelja u toj banci i priljev sredstava s tih računa prenosi na glavni
račun, osim sredstava koja su izuzeta od izvršenja (blokada računa);

– mijenja podatak o blokadi
računa platitelja u Jedinstvenom registru računa;

– upućuje zahtjev drugim
bankama isti dan odnosno najkasnije idući radni dan, za blokadu kunskih i
deviznih računa platitelja koji se vode u tim bankama u skladu sa Zakonom o
platnom prometu u zemlji. Zahtjev za blokadu računa platitelja dostavlja se
preko Nacionalnoga klirinškog sustava (NKS) ili drugim brzim načinom dostave
podataka dogovorenim između banaka, a mora sadržavati ove podatke: matični broj
platitelja, naziv platitelja i broj glavnog računa platitelja;

– isti dan, odnosno najkasnije
idući radni dan, obavještava platitelja o blokadi njegovih računa u toj banci i
o dostavljenim zahtjevima za blokadu računa u drugim bankama.

Radnim danom smatra se radni
dan iz članka 1. Odluke o terminskom planu obračuna preko međubankovnih platnih
sustava.

Članak 6.

Nakon izvršenja svih osnova za plaćanje na računu platitelja banka iz
članka 4. stavka 1. ove odluke:

– deblokira račune platitelja koji se vode u toj banci;

– mijenja podatak o blokadi računa platitelja u Jedinstvenom registru
računa;

– drugim bankama, isti dan, dostavlja obavijest o deblokadi računa
platitelja koji se vode u tim bankama. Obavijest o deblokadi računa platitelja
dostavlja se preko NKS-a ili drugim brzim načinom dostave podataka dogovorenim
između banaka, a mora sadržavati ove podatke: matični broj platitelja i naziv
platitelja.

Članak 7.

Druga banka dužna je odmah postupiti po zahtjevima banke iz članka 5. i
6. ove odluke, i to:

– blokirati račune platitelja koji se vode u toj banci te promijeniti
podatak o blokadi računa platitelja u Jedinstvenom registru računa;

– nakon primitka obavijesti o prestanku blokade deblokirati račune
platitelja i promijeniti podatak o blokadi računa platitelja u Jedinstvenom
registru računa.

Platitelj je dužan odmah, a najkasnije prvi radni dan nakon primitka
obavijesti iz članka 5. stavka 1. alineje 5. ove odluke dati banci iz stavka 1.
ovoga članka nalog za prijenos sredstava s blokiranih računa na njegov glavni
račun, za vrijeme blokade. Na osnovi toga naloga banka iz stavka 1. ovoga članka
prenosi sredstva s blokiranih računa platitelja, koji se vode u toj banci, na
njegov glavni račun.

Članak 8.

Ako osnova za plaćanje glasi na teret drugog računa platitelja, a ne na
teret glavnog računa platitelja, banka koja vodi taj račun:

– izvršava osnovu za plaćanje
do iznosa pokrića sredstava na kunskim i deviznim računima platitelja koji se
vode u toj banci;

– u nedostatku sredstava za
izvršenje osnove za plaćanje u cijelosti osnovu za plaćanje, s podacima o
datumu i iznosu djelomičnog izvršenja, isti dan, a najkasnije idući radni dan
dostavlja na izvršenje banci koja vodi glavni račun platitelja.

Iznimno banka iz stavka 1.
ovoga članka ne postupa po sudskoj odluci koja nije pravomoćna. Sudsku odluku
koja nije pravomoćna, kao i sve naknadno primljene sudske obavijesti u svezi s
tom odlukom, dostavlja na postupanje banci koja vodi glavni račun platitelja.
Istodobno banka o tome obavještava sud koji je donio odluku.

Neizvršene osnove za plaćanje
iz stavka 1. i 2. ovoga članka izvršavaju se na način propisan člancima 4., 5.,
6. i 7. ove odluke.

Članak 9.

Ako u Jedinstvenom registru
računa poslovnih subjekata ni jedan račun platitelja nema oznaku glavnog računa
ili ako više računa platitelja ima takvu oznaku, banka koja je primila osnovu
za plaćanje:

– izvršava osnovu za plaćanje
do iznosa pokrića sredstava na kunskim i deviznim računima platitelja koji se
vode u toj banci. Banka ne postupa po sudskoj odluci koja nije pravomoćna;

– u nedostatku sredstava za
izvršenje osnove za plaćanje u cijelosti blokira račune platitelja u toj banci.
Isti dan, a najkasnije idući radni dan, upućuje zahtjev drugim bankama za
blokadu računa platitelja koji se vode u tim bankama. Zahtjev za blokadu računa
platitelja sadrži matični broj platitelja i naziv platitelja. Banka, koja primi
zahtjev za blokadu računa platitelja, dužna je po njemu postupiti;

– izvješćuje Hrvatsku narodnu banku da nije moguće utvrditi glavni račun
platitelja;

– prema dogovoru s drugim bankama utvrđuje koji je račun platitelja
određen kao glavni račun.

Nakon utvrđivanja glavnog računa platitelja banke postupaju na način
propisan člancima 4., 5., 6., 7. i člankom 8. stavkom 2. ove odluke.

Članak 10.

Ako poslovni subjekt na dan isteka ugovora o oročenju njegovih sredstava
kod banke ima na glavnom računu evidentirane neizvršene osnove za plaćanje,
banka ne može produžiti ugovor o oročenju sredstava.

Banka kod koje se vode
oročena sredstva poslovnog subjekta iz stavke 1. ovoga članka, na dan isteka
ugovora o oročenju prenosi sredstva na glavni račun poslovnog subjekta.

Članak 11.

Osnovu za plaćanje koja na
dan primitka nije izvršena ili je izvršena djelomično, banka koja vodi glavni
račun platitelja, evidentira u evidenciju neizvršenih osnova za plaćanje, ako
propisima nije drukčije određeno.

Evidencija neizvršenih osnova
za plaćanje vodi se za svaki poslovni subjekt i sadrži slijedeće podatke:

1. naziv poslovnog subjekta

2. matični broj poslovnog
subjekta

3. broj glavnog računa

4. vrijeme zaprimanja osnove
za plaćanje (datum, sat i minuta)

5. naziv izdavatelja, naziv i
broj osnove za plaćanje

6. naziv i broj računa
primatelja sredstava

7. iznos na koji glasi osnova
za plaćanje

8. datum i iznos djelomičnog
izvršenja

9. datum i iznos konačnog
izvršenja.

Banka može, za svoje potrebe,
u evidenciji neizvršenih osnova za plaćanje voditi i druge podatke.

Članak 12.

Osnove za plaćanje izvršavaju se prema redoslijedu izvršenja, u skladu s
propisima. Osnove za plaćanje koje se nalaze u istom redoslijedu, izvršavaju se
redom kojim su evidentirane u evidenciji neizvršenih osnova za plaćanje.

Članak 13.

Ova odluka stupa na snagu osmog dana od dana objave u »Narodnim
novinama«, a primjenjuje se od 1. travnja 2002.

Danom primjene ove odluke, prestaje važiti Odluka o izvršenju naloga za
plaćanje iz sredstava na računima platitelja koji se vode u različitim
ovlaštenim organizacijama (»Narodne novine« broj 68/2001 i 74/2001).

O.br: 21-020/01-02/ŽR
Zagreb, 31. siječnja 2002.

Guverner
Hrvatske narodne banke
**dr.  Željko Rohatinski,** v. r.

Odluka, NN 14/2002-357